**Apstiprināts Tukuma novada pašvaldības 2016.gada budžets**

Šā gada 28.janvāra Tukuma novada Domes sēdē deputāti apstiprināja 2016.gada pašvaldības pamatbudžetu un speciālo budžetu. Tas ir dokuments, kurš atspoguļo pašvaldības politiku un prioritātes skaitliskā izteiksmē. Tukuma novada pašvaldības 2016.gada budžeta ieņēmumu noteikšanas pamatprincipi paredz piesardzīgu vērtējumu par ekonomiskās situācijas attīstību.

2016.gadā novada infrastruktūras un ekonomiskā attīstība ir plānota, īstenojot Eiropas Savienības finansētos projektus, kā arī nosakot budžetā finansējumu mērķmaksājumiem un noteiktu objektu rekonstrukcijai, būvniecībai ar budžeta un aizņēmuma līdzekļiem.

**Tukuma novada pašvaldības pamatbudžets**

**1.Ieņēmumi**

 Tukuma novada pašvaldības 2016.gada ieņēmumi ir plānoti 30 176 436 *euro*. Plānotie ieņēmumi ir par 5,3% vairāk nekā 2015.gadā sākotnēji plānotie (28 662 125 *euro*). Pašvaldības pamatbudžeta ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, valsts mērķdotācijas un citu budžetu transferti.

 **Nodokļu ieņēmumi** ir galvenais pašvaldības ieņēmumu avots. Lielākais īpatsvars nodokļu ieņēmumos ir iedzīvotāju ienākuma nodoklis 14 908 696 *euro* (49%), salīdzinot ar 2015.gadu, pieaugums ir 7,2% (1 078 925 *euro*). Ienākuma nodokļu budžeta ieņēmumu apjoms 2016.gadam tiek noteikts atbilstīgi Ministru kabineta noteikumiem “Kārtība, kādā iedzīvotāju ienākuma nodokli, ar nodokli saistīto nokavējuma naudu un soda naudu ieskaita budžetā”. Šie noteikumi paredz, ka kalendāra gadā pašvaldības budžetā ieskaitāmo nodokļa ieņēmumu daļu nosaka, pamatojoties uz katras pašvaldības īpatsvara koeficientu kopējos valstī iekasētajos nodokļa ieņēmumos no nodokļa maksātāju taksācijas gada ienākumiem pirms diviem gadiem. Iedzīvotāju ienākuma nodokļa prognoze ir noteikta, ka pašvaldību īpatsvars iedzīvotāju ienākuma nodokļa sadalē netiek mainīts salīdzinājumā ar 2015.gadu – 80% pašvaldību budžetos un 20% valsts budžetā.

 Saskaņā ar nekustamā īpašuma nodokļa prognozi pašvaldības budžeta īpašuma nodokļa ieņēmumi pieaugs par 9,1 % (161 746 *euro*). Šī nodokļa ieņēmumu prognozes 2016.gadā noteiktais iekasējamības koeficients ir 80%. Parādus par nekustamā īpašuma nodokli tiek plānots iekasēt 44% (195 000 *euro*) no aprēķinātā parāda 438 983 *euro*.

 Azartspēļu nodoklis plānots 100 000 *euro* apmērā, pieaugums pret 2015.gada sākotnējo plānu ir 3000 *euro*. Sakarā ar lēmumu palielināt azartspēļu nodokli par 4,2 % līdz 5,06% (atkarībā no azartspēļu veida), ir plānots ieņēmumu palielinājums.

 **Nenodokļu ieņēmumus** 2016.gadā plānots iekasēt 437 472 *euro* apmērā. Šos ieņēmumus veido peļņas daļa no pašvaldībā esošo dzīvokļu izīrēšanas (no 2016. gada), valsts un pašvaldību nodevas, naudas sodi un sankcijas, kā arī ieņēmumi no pašvaldības īpašumu pārdošanas. Salīdzinot ar 2015.gadu, šeit ir paredzēts ieņēmumu pieaugums par 103 722 *euro*, jo tiek plānots atsavināt pašvaldības īpašumus (nedzīvojamās ēkas, lauksaimniecības zemi), kuri nav nepieciešami pašvaldības funkciju veikšanai.

**Ieņēmumi no maksas pakalpojumiem** un citi pašu ieņēmumi plānoti 918 389 *euro*. Salīdzinot ar 2015.gadu, maksas pakalpojumi un citi pašu ieņēmumi ir pieauguši par 6 436 *euro*, jo 2016. gadā stājās spēkā jaunie maksas pakalpojumu izcenojumi.

 **Valsts budžeta transferti** – mērķdotācijas un dotācijas 2016. gadā plānotas 11 658 224 *euro* (39 % no ieņēmumiem). Transferti plānoti par 1,1% vairāk (136 695 *euro*). Valsts budžeta transfertu apjoms 2016.gadā ir plānots, ņemot vērā 2016.gada valsts budžetā paredzēto finansējumu, spēkā esošos normatīvos aktus (Ministru kabineta 2012.gada 18.decembra noteikumi Nr.942 „Kārtība, kādā piešķir un finansē asistenta pakalpojumu pašvaldībā”, Ministru kabineta 2012.gada 25.septembra noteikumi Nr.670 „Kārtība, kādā pašvaldībām tiek aprēķināta un sadalīta valsts budžeta mērķdotācija māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām”), noslēgtos līgumus par Eiropas Savienības fondu apguvi. Pašvaldību budžeta transferta ieņēmumi ir plānoti 421 720 *euro*, t.i. par savstarpējiem norēķiniem izglītības (312 020 *euro*), kultūras, sporta, tūrisma un aprūpes funkciju nodrošināšanas pakalpojumiem (109 700 *euro)*.

*1.attēls. Pamatbudžeta ieņēmumu struktūra*

**2. Izdevumi**

 Tukuma novada pašvaldības 2016. gada pamatbudžeta kopējie izdevumi ir plānoti 29 385 839 *euro.* Salīdzinot ar 2015.gadu, samazinājums ir 437 332 *euro*. Visi pašvaldības plānotie izdevumi pēc savas ekonomiskās būtības iedalīti deviņās funkcionālajās kategorijās, to sadalījums redzams 2.attēlā. Lielākais izdevumu īpatsvars budžetā ir atbalsts izglītībai (53%), kultūrai un sportam (13%) un sociālajai palīdzībai un pakalpojumiem (9%). Visām pašvaldības iestādēm, plānojot 2016. gada izdevumus, bija jāievēro vienādi nosacījumi – budžeta izdevumi kā 2015. gada sākotnējais plāns ar plānoto izdevumu pieaugumu līdz 5%, tam jābūt pamatotam ar skaitļiem (atvērta jauna iestāde, mainījušies tarifi komunālajiem pakalpojumiem u.c.). Plānotie kapitālie remonti un pamatlīdzekļu iegāde netiek plānota, bet tiek iekļauta prioritāšu sarakstā. Izņemot gadījumus, ja ir avārijas situācija, un var tikt traucēta iestādes darbība. Tāpat otro gadu visām iestādēm tika noteikti vienādi budžeta sagatavošanas kritēriji un aprēķini, lai būtu vienlīdzīgi budžeta bāzes dati.

*2.attēls. Pamatbudžeta izdevumu struktūra*

**2.1.** **Pārvaldes izdevumi**. Saskaņā ar LR likumu „Par pašvaldībām” un atbilstīgi Tukuma novada Domes nolikumam, pašvaldības iedzīvotāju pārstāvību nodrošina pašvaldības lēmējorgāns – dome, ko veido ievēlēti deputāti. Savukārt domes pieņemto lēmumu izpildi, kā arī tās darba organizatorisko un tehnisko apkalpošanu nodrošina pašvaldības administrācija. Kopējie izdevumi 2016. gadā ir 2 339 687 *euro*, kas ir par 11% (277 086 *euro*) mazāk nekā 2015. gadā.

**2.2.** **Parāda maksājumi** (aizņēmumu apkalpošana un procentu izdevumi) ir plānoti 104 032 *euro*, kas salīdzinājumā ar 2015.gadu ir par 84 159 *euro* mazāk, jo ir samazinājušās procentu likmes un aizņēmumu pamatsummas, jo saņemta Eiropas Savienības fondu finansējuma atmaksa aizņēmuma segšanai.

**2.3.** **Sabiedriskā kārtība un drošība**. Atbilstīgi iedalījumam funkcionālajās kategorijās šos izdevumus veido pašvaldības policijas uzturēšana, videonovērošanas sistēmas apkalpošana un sabiedriskās pludmales *Melnezers* uzturēšana. Salīdzinot ar 2015.gadu, izdevumi ir palielinājušies par 15% (59 557 *euro*), jo ar 2016. gada 1.februāri novadā darbu sācis Vienotais dispečerdienests ar četriem darbiniekiem.

**2.4.** **Ekonomiskā darbība**. Šīs sadaļas izdevumus veido ekonomiskās darbības atbalstam, tūrisma attīstībai novadā (Tūrisma informācijas centrs), pilsētas un novada infrastruktūras sakārtošanai (ielas, ceļi, tilti, veloceliņi), atbalsts uzņēmējdarbības veicināšanai. Lielākie darbi pilsētā – dzelzceļa stacijas “Tukums 1” stāvlaukuma izbūve un pagastos tehniskā projekta izstrāde ceļu atjaunošanai ar grants segumu. Plānotie izdevumi ir 1 268 690 *euro*. Salīdzinot ar 2015.gadu, pieaugums ir 28% ( 276 688 *euro*).

**2.5.** **Vides aizsardzība**. Plānotie līdzekļi ir 391 880 *euro*. Finansējums paredzēts ielu, laukumu, parku un citu teritoriju tīrīšanai, atkritumu savākšanai, notekūdeņu apsaimniekošanai.

**2.6.** **Pašvaldību teritoriju un mājokļu apsaimniekošanai** plānoti līdzekļi 3 099 138 *euro* apmērā. Šīs sadaļas izdevumi ir dzīvojamo un nedzīvojamo ēku apsaimniekošana un uzturēšana, apgaismošanas izdevumi, teritorijas uzturēšanas izdevumi (stādījumi, ziedi, pilsētas un pagastu dekorēšana, kāpņu, soliņu remonti utt.). Nozīmīgākais projekts ir Lielās ielas parka rekonstrukcijas 1.kārtas noslēgums, lai 2016. gadā tas tiktu atvērts novada iedzīvotājiem. 2016. gads ir sākums plānošanas perioda Eiropas Savienības fondu projektu apguvei, tāpēc lielākais atbalsts paredzēts tehnisko projektu izstrādei – Kurzemes, Stacijas, Tvaika, Putniņu, Melnezera un Tvaika ielu rekonstrukcijai. Plānoti projekti ēku rekonstrukcijām – Tukuma 2. vidusskolai, pirmsskolas izglītības iestādei “Pasaciņa”, Tukuma 3.pamatskolai un Tukuma pilsētas Kultūras namam.

**2.7.** **Veselības aprūpes atbalstam** apstiprināti 83 180 *euro*. Izdevumi plānoti pagastu feldšerpunktu uzturēšanai. Šeit ir paredzēti pasākumi veselības veicināšanai pašvaldībā – veselības stratēģijas izstrāde, veselību veicinošie pasākumi skolās un pirmsskolas izglītības iestādēs. Pieaugums salīdzinājumā ar 2016.gadu ir 31 081 *euro,* kas saistīts ar pašvaldības iesaistīšanos projektā “Daudzcentru randomizēts pētījums kuņģa vēža izraisītās mirstības samazināšanai”.

 **2.8.** **Atpūta, kultūra un atbalsts biedrībām un nodibinājumiem**. Apstiprināti līdzekļi 3 171 701 *euro* apmērā. Samazinājums ir par 412 914 *euro,* tas saistīts ar to, ka 2015.gadā budžetā bija paredzēta Durbes pils muzeja katlu mājas būvniecība. Atbalsts novada biedrībām un nodibinājumiem – 122 499 *euro* apmērā*.* 2016.gadā biedrībām un nodibināmiem finansējums tiek piešķirts, pamatojoties uz jauniem noteikumiem “Tukuma novada Domes atbalsts nevalstisko organizāciju iniciatīvām”.

**2.9.** **Izglītība**. Proporcionāli vislielākais finansējums ir izglītībai 15 576 850 *euro* (tai skaitā maksas pakalpojumi – 414 874 *euro*, valsts mērķdotācijas – 7 822 604 *euro*). Palielinājums kopumā ir par 1,6 % (259 333 *euro*)*.* Tāpat piešķirts pašvaldības līdzfinansējums skolēnu ēdināšanai skolās, līdzfinansējums skolēnu ceļa izdevumu segšanai, lai apmeklētu izglītības iestādes. Arī šogad tiek saglabāts atbalsts privātajai pirmsskolas izglītības iestādei „Ķipars” (uz 01.01.2016. iestādi apmeklēja 72 izglītojamie no Tukuma novada), 50% apmērā no pirmsskolas izglītības iestāžu vidējiem uzturēšanas izdevumiem finansiāls atbalsts ir Biedrībai “Tukuma Tautskola” (uz 01.01.2016. apmeklēja 18 pirmsskolas vecuma izglītojamie) un auklīšu pakalpojumu izdevumu līdzfinansējuma segšanai (86 *euro*). Interešu izglītības darbības rezultātu atspoguļošanai novadā 2016.gada 28.maijā tiek plānota Bērnu un jauniešu dziesmu un deju diena ar 3000 dalībnieku piedalīšanos (dalību ir pieteikuši arī vairāki kaimiņu novadi ar savu finansējumu). Plānoti izdevumi ir novada Jaunsargu darbības atbalstam Tukuma pilsētā un Zemgales vidusskolā, Profesiju dienas (februāra mēnesī), Karjeras nedēļas (oktobra mēnesī) pasākumiem, kā arī pedagogu Metodisko dienu pasākumiem (skolēnu pavasara un rudens brīvlaikos). 2016.gadā ir saglabāts balvu fonds izglītojamajiem un viņu pedagogiem par augstiem sasniegumiem olimpiādēs, konkursos un skatēs, stipendijas sekmīgākajiem novada augstskolu 1.kursu studentiem, kā arī finansējums novadu labāko pedagogu apbalvošanai profesijas svētkos – Skolotāju dienā. Finansējuma pieaugums ir saistīts ar minimālās darba algas pieaugumu un algas pieaugumu pirmsskolas izglītības iestāžu pedagogiem*.* 2016.gadā ar aizņēmuma līdzekļiem paredzēts izbūvēt stadionu un sporta zāli pie Tukuma 3.pamatskolas un veikt rekonstrukciju Tukuma 2.vidusskolā.

**2.10. Sociālā palīdzība un sociālie pakalpojumi**. 2016.gadā ir piešķirti 2 737 176 *euro*, kas ir par 4,4 % vairāk nekā 2015.gadā (116 398 *euro*). Pieauguši uzturēšanas izdevumi – jaunajā ēkā Dārzniecības ielā 2A, Tukumā, (dienas centri “Saime” un “Saimīte”), “Mežrozītes” Irlavā (sociālo pakalpojumus centrs, t.sk. grupu dzīvoklis), Sēmes kopienas centram  “Mūsmājas”. Ir atbalstīti visi gada darbības plānā iekļautie pakalpojumu sniedzēju pasākumi, lai pakalpojums tiktu nodrošināts augstā kvalitātē – grupu darbi, radošās darbnīcas, nometnes, integrācijai sabiedrībā dažādu pasākumu apmeklējumi – detalizēti 2016. gada darbības plānā. Paaugstinājies  slieksnis dzīvokļa pabalsta saņemšanai (maznodrošinātā persona – 60 % (222 *euro*) no minimālās algas), paaugstināts slieksnis dzīvokļa pabalsta saņemšanai atsevišķi dzīvojošiem pensionāriem un invalīdiem (no 250 uz 260 *euro*), paaugstināts normatīvs pabalsta aprēķināšanai lokālai apkurei (no 0,7 *euro* uz 1,00 *eur*o par normatīvo m2). Ar 2016.gadu tiks nodrošinātas jaunas atbalsta formas – reemigrācijas pabalsts, pabalsts bērna, kuram noteikta invaliditāte,  aprūpei.

**Speciālais budžets**

Tukuma novada pašvaldības speciālo budžetu veido Dabas resursu nodoklis un Autoceļa fonda ieņēmumi. Kopējie ieņēmumi ir 840 627 *euro*, izdevumi – 937 124 *euro*, atlikums uz 2015.gada 1.janvāri ir 96 497 *euro*. Speciālā budžeta ieņēmumi un izdevumi novadā ir centralizēti. Dabas resursa nodokļa ieņēmumi tiek plānoti lietus ūdeņu savākšanai, attīrīšanai, strūklaku apkalpošanai, atkritumu savākšanai, ūdens paraugu analīžu veikšanai, latvāņu pļaušanai un citiem izdevumiem, kuri saistīti ar vides aizsardzību novadā. Autoceļa fonda ieņēmumu (740 627 *euro*) un atlikuma (69 795 *euro*) sadalījums novadā parādīts 3.attēlā.

*3.attēls. Plānotais autoceļa fonda ieņēmumu un atlikuma sadalījums novadā*

 2016.gada Tukuma pašvaldības budžeta ieņēmumu un izdevumu daļa ir sagatavota sabalansēta un lielākais atbalsts ir izglītībai, kultūrai, sportam un pašvaldības teritorijas un mājokļu sakārtošanai. Šīs sfēras šogad ir noteiktas par prioritārām. Tāpat galvenais uzsvars novada attīstībai ir īstenot projektus ar Eiropas Savienības līdzfinansējumu, jo novadā ir nepieciešamas investīcijas infrastruktūrā, izglītības un kultūras iestādēs.

 Tukuma novada Dome ir noteikusi galvenās 2016. un turpmāko gadu prioritātes par kopējo summu 2 005 013 *euro*. Ar prioritāšu atšifrējumu var iepazīties pašvaldības mājas lapā www.tukums.lv. Ja palielināsies budžeta ieņēmumi, deputāti ar Domes lēmumu veiks budžeta grozījumus un piešķirs finansējumu kādai no prioritātēm.

 Atbilstīgi Tukuma novada attīstības programmas 2015.-2021.gadam Investīciju plānam, 2016.gadā tiks uzsākta vairāku lielu investīciju projektu īstenošana pilsētā un pagastos. Tukuma pilsētā paredzēta projekta “Degradētās teritorijas sakārtošana zonā Lauktehnika-Tukums II” īstenošana, kuras ietvaros tiks sakārtota industriālā teritorija starp Kandavas un Stacijas ielām, kā arī sakārtotas Vilkājas, Rūdas ielas un izbūvēta tehniskā infrastruktūra uzņēmējdarbībai paredzētās teritorijas attīstībai. 2016.gadā uzsāksim Parādes ielas pārbūvi projekta “Rūpnieciskās zonas attīstība Jauntukuma rajonā” ietvaros un sakārtosim infrastruktūru Melnezera- Laustiķa teritorijā, izbūvējot ūdensvadu, kanalizāciju un siltumtīklus projekta “Degradētās teritorijas sakārtošana zonā Melnezera iela – Laustiķis” ietvaros.

Tukuma pilsētas izglītības iestādēs plānots: izveidot jaunus vai aprīkot esošos dabaszinātņu kabinetus; ieviest informācijas un komunikācijas tehnoloģiju (IKT) risinājumus un IKT aprīkojumu mācību procesa īstenošanai; izveidot ergonomisku mācību vidi, t.sk., veikt būvdarbus, iegādāt mācību klases aprīkojumu, mēbeles, uzstādīt apgaismoju, lai izveidotu ergonomisku un mūsdienu prasībām atbilstošu vidi; sakārtot sporta zāles un stadionus, t.sk., veikt būvdarbus, nodrošinot vajadzības vairākām izglītības iestādēm un iegādāt sporta aprīkojumu.

Pagastos paredzēts uzsākt Eiropas Lauksaimniecības fonda lauku attīstības projekta “Pašvaldības autoceļu pārbūve Tukuma novadā” īstenošanu, pārbūvējot 15 pašvaldības autoceļu posmus ar grants segumu 43,7 km garumā.